Sandro Tonali

Sandro Tonali (s. 8. toukokuuta 2000 Lodi) on italialainen jalkapalloilija. Hän edustaa Englannin Valioliigassa pelaavaa Newcastle Unitedia. Pelipaikaltaan hän on keskikenttäpelaaja. 
Seurajoukkueura.
Brescia (2017–2020).
Tonali liittyi Brescian junioriakatemiaan vuonna 2012 pelattuaan ensin Lombardia Unossa ja Piacenzassa. Tonali pelasi Brescian edustusjoukkueessa ensimmäistä kertaa 26. elokuuta 2017 Serie B:n ottelussa Avellinoa vastaan. Ensimmäisen maalinsa Brescian pelaajana hän teki 28. huhtikuuta 2018 Salernitanaa vastaan.
Kaudella 2018–2019 Tonali pelasi 34 ottelua, joissa hän teki kolme maalia ja antoi seitsemän maalisyöttöä. Brescia voitti kaudella Serie B:n mestaruuden ja nousi Serie A:han.
Ensimmäisellä kaudellaan Serie A:ssa Tonali pelasi 35 ottelua ja teki yhden maalin Brescian pudotessa kauden päätteeksi takaisin Serie B:hen.
AC Milan (2020–2023).
Syyskuussa 2020 Tonali siirtyi Bresciasta AC Milaniin yhden vuoden mittaisella lainasopimuksella, johon kuului myös 15 miljoonan euron osto-optio. Heinäkuussa 2021 hän siirtyi seuraan pysyvästi.
Tonali voitti kaudella 2021–2022 Milanin riveissä Italian mestaruuden. Hän pelasi kaudella 36 ottelua Serie A:ssa, joissa hän teki viisi maalia ja antoi kolme maalisyöttöä. Mestarien liigassa hän pelasi kuusi ottelua, joista neljä avauskokoonpanossa.
Kaudella 2022–2023 Tonali pelasi 34 ottelua Serie A:ssa, joissa hän teki kaksi maalia ja antoi seitsemän maalisyöttöä. Mestarien liigassa hän pelasi Milanin avauskokoonpanossa jokaisessa 12 ottelussa joukkueen edetessä turnauksessa välieriin asti.
Newcastle United ja kilpailukielto (2023–).
Tonali siirtyi heinäkuussa 2023 Milanista englantilaiseen Newcastle Unitediin viisivuotisella sopimuksella. Hänen siirtosummakseen uutisoitiin noin 70 miljoonaa euroa, mikä on kaikkien aikojen suurin italialaisesta pelaajasta maksettu summa. Tonali debytoi Newcastlessa 12. elokuuta 2023 valioliigaottelussa Aston Villaa vastaan. Tonali teki ottelun avausmaalin ja Newcastle voitti ottelun 5–1.
Lokakuussa 2023 Tonali sai 10 kuukauden kilpailukiellon ja 20 000 euron sakot jäätyään kiinni Italian jalkapalloliiton vedonlyöntisääntöjen rikkomisesta. Hän oli useiden vuosien ajan lyönyt vetoa oman joukkueensa otteluista pelatessaan Bresciassa ja Milanissa. Hän oli ehtinyt pelata Valioliigassa kahdeksan ja Mestarien liigassa kolme ottelua ennen kilpailukiellon alkua.
Tonalin kilpailukielto päättyi 28. elokuuta 2024. Hän pelasi samana päivänä 62 minuuttia Englannin liigacupin toisen kierroksen ottelussa Nottingham Forestia vastaan, jonka Newcastle voitti rangaistuspotkukilpailun jälkeen. Liigacupin puolivälierässä Brentfordia vastaan hän teki kaksi maalia. Maaliskuussa 2025 Newcastle voitti Englannin liigacupin ja Tonali pelasi cupin loppuottelussa Liverpoolia vastaan täydet minuutit. Valioliigakaudella 2024–2025 hän pelasi 36 ottelua, joista avauskokoonpanossa 28. Hän teki neljä maalia ja antoi kaksi maalisyöttöä. 
Maajoukkueura.
Tonali edusti Italiaa vuoden 2018 alle 19-vuotiaiden EM-kilpailuissa. Hän pelasi myös alle 21-vuotiaiden EM-kilpailuissa vuosina 2021 ja 2023.
Italian A-maajoukkueessa Tonali debytoi 15. lokakuuta 2019 EM-karsintaottelussa Liechtensteinia vastaan. Tonali teki ensimmäisen maajoukkuemaalinsa 14. marraskuuta 2024 Kansojen liigan ottelussa Belgiaa vastaan, joka jäi myös ottelun ainoaksi maaliksi. Hän on 24. kesäkuuta 2025 mennessä pelannut 25 A-maaottelua ja tehnyt kaksi maalia. Otteluista viisi on ollut MM-karsintaotteluita, kuusi EM-karsintoja ja yksitoista Kansojen liigaa.
Saavutukset.
"Päivitetty 11. huhtikuuta 2025". 
Brescia
AC Milan
Newcastle United
Italian maajoukkue